EUROPOS CENTRINIO BANKO REGLAMENTAS (EB) Nr. 4/2007
2006 m. gruodžio 14 d.
iš dalies keičiantis Reglamentą (EB) Nr. 2423/2001 (ECB/2001/13) dėl pinigų finansinių institucijų sektoriaus konsoliduoto balanso
(ECB/2006/20)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
kadangi:
(1)
Pagal 2001 m. lapkričio 22 d. Europos centrinio banko reglamentą (EB) Nr. 2423/2001 dėl pinigų finansinių institucijų sektoriaus konsoliduoto balanso (ECB/2001/13) (2) pinigų finansinės institucijos turi teikti ketvirtinius statistinius duomenis, suskirstytus pagal šalis ir pagal valiutas. Reglamentas (EB) Nr. 2423/2001 (ECB/2001/13) turi būti iš dalies pakeistas, kad atskaitomybės reikalavimai būtų taikomi ir 2007 m. sausio 1 d. į ES stojančiųjų Bulgarijos ir Rumunijos duomenims.
(2)
Pagal Reglamentą (EB) Nr. 2423/2001 (ECB/2001/13) ketvirtinių duomenų dėl pozicijų su priešingomis šalimis, reziduojančiomis įsivedusių eurą valstybių narių teritorijose, pateikimas yra privalomas. Todėl atsižvelgiant į euro įsivedimą Slovėnijoje, Reglamentas (EB) Nr. 2423/2001 (ECB/2001/13) turi būti iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2423/2001 (ECB/2001/13) iš dalies keičiamas taip:
1)
4 straipsnio 2 dalyje žodžiai „ „#“ ženklu“ pakeičiami žodžiais „ „#“ arba „*“ ženklu“.
2)
I ir V priedai iš dalies keičiami remiantis šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Priimta Frankfurte prie Maino, 2006 m. gruodžio 14 d.